**ΠΕΡΙΦΕΡΕΙΑ ΚΡΗΤΗΣ**

**ΓΡΑΦΕΙΟ ΤΥΠΟΥ**

**ΔΕΛΤΙΟ ΤΥΠΟΥ**

**9-8-2023**

**Παραδόθηκε στον Αποκόρωνα παρουσία του Περιφερειάρχη το υπερσύγχρονο εργοστάσιο επεξεργασίας λυμάτων**

**Ένα σημαντικό περιβαλλοντικό έργο που θα συμβάλλει στην τοπική ανάπτυξη με χρηματοδότηση της Περιφέρειας- ΕΣΠΑ, Εθνικούς πόρους και τον Δήμο Αποκορώνου.**

Το έργο του εργοστασίου εγκατάστασης επεξεργασίας λυμάτων-αποχέτευσης Γεωργιούπολης και της ευρύτερης περιοχής παραδόθηκε σήμερα στον Δήμο Αποκόρωνα παρουσία του Περιφερειάρχη Κρήτης Σταύρου Αρναουτάκη, του Δημάρχου Χαράλαμπου Κουκιανάκη, του Αντιπεριφερειάρχη Χανίων Νίκου Καλογερή, των θεματικών Αντιπεριφερειαρχών Κυριάκου Κώτσογλου, Νίκου Σκουλά, θεσμικών εκπροσώπων, φορέων, υπηρεσιών και κατοίκων της ευρύτερης περιοχής. Πρόκειται για ένα σημαντικό περιβαλλοντικό έργο που όπως τονίστηκε από τον Περιφερειάρχη και τον Δήμαρχο ,θα θωρακίσει την δημόσια υγεία ,θα βελτιώσει την καθημερινότητα των κατοίκων της περιοχής και θα συμβάλει στην ανάπτυξη του τόπου.

Το κόστος του έργου όπως αναφέρθηκε είναι 6,7 εκ. ευρώ,και αφορά το 1ο υποέργο από τα 5 υποέργα που προβλέπονται βάσει της προγραμματικής σύμβασης της Περιφέρειας Κρήτης με τον Δήμο Αποκορώνου που υλοποιείται με συνολικό προϋπολογισμό 26 εκ. ευρώ.

Η χρηματοδότηση γίνεται από το ΕΣΠΑ στο πλαίσιο του «ΕΠ Κρήτη» ,από Εθνικούς πόρους ,αλλά και από πόρους του Δήμου Αποκορώνου και η πράξη συνολικά αφορά στη συλλογή των αστικών υγρών λυμάτων από την ευρύτερη περιοχή της Γεωργιούπολης (Καβρός, λίμνη Κουρνά κλπ.) και την παραλιακή τουριστική ζώνη του κόλπου Αλμυρού και μέρους της κοινότητας Βρυσών Τα λύματα οδηγούνται μέσω αγωγών στην Εγκατάσταση Επεξεργασίας Λυμάτων και κατόπιν της επεξεργασίας τους, θα διατίθενται με υποθαλάσσιο αγωγό περίπου 1 χλμ.

Στον χαιρετισμό του καλωσόρισμα, ο Δήμαρχος Αποκορώνου Χαράλαμπος Κουκιανάκης έκανε λόγο για μια ημέρα χαράς, μια ξεχωριστή ημέρα για το έργο που είχε στο παρελθόν απενταχθεί και που χάρη στην αποτελεσματική παρέμβαση του κ. Αρναουτάκη το έργο επανεντάχθηκε και προχωρεί.

« κ. Περιφερειάρχη, εγώ προσωπικά και ο Αποκόρωνας σας ευγνωμονούμε. Σήμερα παραλάβαμε το εργοστάσιο και εκτιμούμε το 2024 να είναι σε πλήρη λειτουργία το όλο το έργο» είπε χαρακτηριστικά ο κ Κουκιανάκης ευχαριστώντας δημόσια τον Περιφερειάρχη, τις υπηρεσίες και όλους όσους βοήθησαν και βοηθούν στην πορεία του έργου. Με την ολοκλήρωση του έργου, όπως πρόσθεσε ο Δήμαρχος, τα οφέλη για το περιβάλλον και τον τόπο θα είναι πολλαπλά, όπως και στην καθημερινότητα των δημοτών και επισκεπτών της περιοχής.

**Στ. Αρναουτάκης: Ένα σύγχρονο έργο με περιβαλλοντικό αποτύπωμα που θωρακίζει την υγεία των πολιτών και θα συμβάλει στην τοπική ανάπτυξη**

Στον χαιρετισμό του ο Περιφερειάρχης Κρήτης Σταύρος Αρναουτάκης αναφέρθηκε στην σημαντικότητα του έργου στο σύνολο του για την ευρύτερη περιοχή ,επισημαίνοντας ταυτόχρονα τις δυσκολίες που αντιμετώπισε το έργο με την απένταξη και τις προσπάθειες που έγιναν για την επανένταξη στο ΕΣΠΑ.

«Η σταθερή συνεργασία μας με τον πρώτο βαθμό της αυτοδιοίκησης φέρνει αποτελέσματα» είπε ο κ Αρναουτάκης, προσθέτοντας : «Μαζί σχεδιάζουμε και προωθούμε τις μεγάλες παρεμβάσεις, εξασφαλίζουμε επαρκή χρηματοδότηση και φροντίζουμε για την έγκαιρη και αποτελεσματική ολοκλήρωση των έργων».

Το εργοστάσιο που παρελήφθη σήμερα, ο Περιφερειάρχης το χαρακτήρισε, ως ένα σύγχρονο καινοτόμο έργο διαχείρισης λυμάτων, όπου «προστατεύουμε το περιβάλλον, θωρακίζουμε την δημόσια υγεία, βελτιώνουμε την καθημερινότητα και την ποιότητα ζωής των κατοίκων και των επισκεπτών της περιοχής».

Ο κ Αρναουτάκης ευχαρίστησε για την συνεργασία τον Δήμαρχο, την Διαχειριστική Αρχή, τις υπηρεσίες, τους επιβλέποντες, την ανάδοχο κοινοπραξία.

Χαιρετισμό στην εκδήλωση παραλαβής του εργοστασίου απηύθυνε επίσης η εκπρόσωπος της αναδόχου κοινοπραξίας "Θαλής Α.Ε & Ναούμ ΑΤΕ", Θεοδοσία Μπαντουβά-Παπαζήση, η οποία και αναφέρθηκε στις σύγχρονες προδιαγραφές του έργου και στο περιβαλλοντικό αποτύπωμα της περιοχής.

Η νέα μονάδα, όπως είπε, προβλέπεται να εξυπηρετεί τις ανάγκες ισοδύναμου πληθυσμού αιχμής περίπου 20 χιλιάδων ατόμων και είναι ένα έργο που στην πλήρη εξέλιξη του θα συμβάλει ουσιαστικά στην τουριστική και οικιστική ανάπτυξη της περιοχής, της Π.Ε Χανίων και της Κρήτης γενικότερα. Η εκπρόσωπος της κοινοπραξίας κλείνοντας ευχαρίστησε για την συνεργασία τον Περιφερειάρχη, τον Δήμαρχο, τις υπηρεσίες.